钦定古今图书集成/理学汇编/文学典/第064卷 > 潘阆
## 钦定古今图书集成/理学汇编/文学典/第064卷 > 潘阆

按《湘山野录》：潘逍遥阆有诗名，所交游者皆一时豪
杰。卢相多逊欲立秦邸，潘预其谋，混迹于讲堂，巷开
药肆。刘少逸鲍少孤二人者，为药童，唐巾韦带，气貌
爽秀。后太宗登极，秦邸之谋不集。潘有诗曰：“不信先
生语，刚来帝里游，清宵无好梦，白日有闲愁”之句。事
败，已环多逊宅，斯须将捕于阆，阆觉之，止奔其邻，曰：
“吾谋逆事彰，吾若就诛，止一身奈汝并邻皆知吾谋，
编窜屠戮者不下数十人。今若匿得吾一身，则脱汝
辈数家之祸。然万无搜近之理，所谓弩下逃箭也。吾
出门则擒之，汝辈自度宜如何。”其邻无可奈何，遂藏
于壁。少顷，捕者四集，至则失之矣。朝廷下诸路画影
以搜，狱既具，投多逊于崖。已而沸议渐息，阆服僧服
髡须，五更持磬出宜秋门，至秦亭，挈檐为箍桶匠，投
故人阮〈阙〉道为秦理。掾阴认之，遂呼至庭，俾葺故桶。
阮提钱三锾，明示于阆，大掷于案，乘马遂出。阆喻其
意，提金直入于室，因匿焉。既归，责阍者曰：“案上三锾
及桶匠安在？”皆曰：“不知。”遂痛杖阍者，令捕之。阍恨之，
遍寻于市，数日不得其踪。阮后徐讽秦帅曹武惠彬
曰：“朝廷捕潘阆甚急，闻阆亦豪迈之士，窜伏既久，欲
逭死地，稍裂网他逸，则何所不至。公，大臣也，可奏朝
廷，少宽捕典，或聊以一小官召出，亦羁縻之一端也。”
帅然之，遂削奏。太宗以四门助教招之，因遂出阆，有
清才，尝作《忆馀杭》一阕曰：“长忆西湖，尽日凭阑楼上
望，三三两两钓鱼舟，岛屿正清秋。笛声依约芦花里，
白鸟几行惊起别来闲想整渔竿，思入水云寒。”钱希
白爱之，自写于玉堂后壁。

按《墨客挥犀》：阆字逍遥，咸平间有诗名，与钱易、许洞
为友，狂放不羁，常为诗曰：“‘散拽禅师来蹴踘，乱拖游
女上秋千’。此其自序之实也。后坐卢多逊党，闻命捕
购甚急，阆乃变姓名僧服入中条山。许洞密赠之诗
曰：‘潘逍遥，平生志气如天高，倚天大笑无所惧，天公
嗔尔口呶呶。罚教临老头，补衲归中条。我愿中条山
神镇常在，驱雷叱电，依前赶出这老怪’。”后会赦，以助
教授之官。阆乃自归，送信州安置，仍不惩艾。复为《扫
市舞》词曰：“出秋霜价钱可嬴得拨灰兼弄火，畅杀我。”
以此为士人不齿，投弃终身。